前以詩答韓三子華後得其簡因敘下情
作者：梅堯臣
朝代：宋

paragraphs: 前者報君詩，妄說良有以。
昔予在京師，多爲人所詆。
短章然無工，實未甘藝比。
因君有過褒，聊且發憤悱。
何言敢爲師，乃是貴不韙。
平常遭口語，攢集猶毒矢。
此論苟一出，是非必蜂起。
偶爾道瘖聾，多疑已竊指。
雖恃不欺衷，恨未致速死。
安得二頃田，歸耕曷爲恥。
誰能事州郡，雞狗徒聒耳。